Virallinen lehti nro C 134 , 30/04/1998 s. 0137



KIRJALLINEN KYSYMYS E-3323/97 komissiolle esittäjä(t): Cristiana Muscardini (NI) (20. lokakuuta 1997) Aihe: Vesijohtoputkien vaihtaminen Italian lehdistö on julkaissut viime aikoina Brysselistä lähtöisin olevia uutisia, joiden mukaan unioni suunnittelee vesijohtoputkien vaihtamista tietystä päivämäärästä lähtien niiden asentamisesta. Tämä johtuu siitä, että putkia pidetään vaarallisina yli sallitun rajan menevien lyijyarvojen vuoksi. Voiko komissio sanoa, 1. pitävätkö uutiset paikkansa, 2. jos pitävät, niin voiko se selvittää ehdotusta tarkemmin, 3. minkä ajan kuluessa toimenpide arvioidaan suoritettavan, 4. onko se arvioinut toimenpiteen kustannuksia, 5. onko se arvioinut (myös psykologiselta kannalta), miten talojen omistajat suhtautuvat unioniin, sillä heidän osalleen on tullut viimeksi kuluneina vuosina suuria kuluja verotukseen ja talousarvioon liittyvien rajoittavien menettelytapojen vuoksi, joista hallitukset ovat määränneet yhteiseen rahaan pääsemiseksi? Komission jäsenen Ritt Bjerregaardin komission puolesta antama vastaus (26. marraskuuta 1997) Lyijy on yleinen, luustoon kerääntyvä myrkky. Imeväisikäiset, alle kuusivuotiaat lapset ja raskaana olevat naiset ovat kaikkein alttiimpia sen terveysvaaroille. Lyijy vaikuttaa myrkyllisesti sekä keskus- että ääreishermostoon, ja sillä on subenkefalopaattisia neurologisia ja käyttäytymisvaikutuksia. Maailman terveysjärjestö on ehdottanut terveyspoliittisin perustein lyijypitoisuuden raja-arvoksi 10:tä mikrogrammaa litraa kohden, ja asiantuntijat kannattavat tätä arvoa yleisesti koko maailmassa. Komissio on myös päättänyt ottaa kyseisen standardin niin kutsutun juomavesidirektiivin tarkistamista koskevaan ehdotukseensa ((EYVL C 131, 30.5.1995. )). Kaikki jäsenvaltiot ovat pitäneet edellä mainittua arvoa soveliaana. Nykyinen lyijylle vahvistettu standardi on 50 mikrogrammaa litraa kohden. Jotta ehdotettua standardia voitaisiin noudattaa käytännössä, kaikki lyijypitoiset putkistot ja niiden varusteet on vaihdettava. Komissio on tietoinen ehdotetun standardin käytännöllisistä ja taloudellisista vaikutuksista. Sen vuoksi se on ehdottanut viidentoista vuoden siirtymäkautta, jonka aikana direktiivissä säädetty suurin sallittu lyijymuuttujan arvo tulee voimaan. Tämä on poikkeus yleisestä viiden vuoden siirtymäkaudesta, jonka aikana ehdotetun direktiivin muiden säännösten on tultava voimaan. Viiden ja viidentoista vuoden välisenä ajanjaksona on voimassa erityinen välikauden arvo, joka on 25 mikrogrammaa litraa kohden. Parlamentti vaati ehdotuksen ensimmäisessä käsittelyssä kymmentä vuotta viidentoista vuoden sijasta, ja eräät jäsenvaltiot haluaisivat siirtymäkauden olevan kahdenkymmenen vuoden pituinen tai sitäkin pitempi. Komissio katsoo kuitenkin, että viidentoista vuoden siirtymäkausi, jonka aikana suurin sallittu lyijymuuttujan arvo tulee voimaan, on järkevä kompromissi ottaen huomioon edellä esitetyt näkökohdat. Ympäristöasiain neuvosto pääsi lokakuussa 1997 poliittiseen sopimukseen juomavesidirektiiviä koskevasta yhteisestä kannasta ((EYVL C 213, 15.7.1997. )). Yhteisen kannan mukaan suurin sallittu lyijymuuttujan arvo on 10 mikrogrammaa litraa kohden, ja standardia on noudatettava viidentoista vuoden kuluttua. Suurimman sallitun lyijymuuttujan arvon noudattaminen aiheuttaa kustannuksia, joiden on arvioitu olevan 27*37 miljardia ecua (arvio kahdentoista jäsenvaltion kustannuksista, sillä tutkimus tehtiin vuonna 1994). Omakotitalojen omistajille aiotaan tiedottaa, mitä etuja he saavat lyijypitoisten putkien vaihtamisesta. Yhteisön lainsäädäntö ei kuitenkaan velvoita heitä vaihtamaan talon lyijypitoista putkistoa.